الصيام كيفما كيعرف الجميع انه ماشي واحد الطقس استثنائي كيتميزو بها غا لمسلمين على خلاف باقي الأديان السماوية الاخرى،كاين عند الهندوس كيفما عند ليهود ولمسيحيين ولبوذيين وزيد وزيد ،كل وگيليزو ،غير هو بصور مختلفة واعراف وعادات مختلفة علينا نوعا ما ، وحتى عند الرومان كانت عندهم شي طقوس “عجيبة”ديال الصيام لي كانو كايمارسوه ابتغاء استعطاف مرضاة الله ديالهم ،ديك الوقيتة ،او كانت فينما وقعت ليهم شي موصيبة كينوضو كيصومو من باب حد البأس، البوذيين وكذلك كيصومو واحد ربعيام اجبارية من طلوع الشمس الى غروبها بحالنا فشي ايام محددة من الشهور القمرية ولي كيطلقو عليها” أيام الاوبوزاتا ” الصابئة لي كانو كيقدسو الكواكب ،كانو كيصومو تاهما ثلاثين يوم ،وكيخصصو لكل “رب”من “اربابهم” شي يامات ديال الصوم ،سبعة ايام لرب الخير “الشمس”وتسعة لرب الحظ “المشتري”وماتبقى للقمر زملائنا في الوجود المسيحيين تاهما عندهم شي صيام فشي شكل،داكشي عندهم على حسب مدار الگانة ، مريض ماتصومش ،ضرك الجوع كول ،عطشتي شرب،المهم عندهم هو التقليل من الاستهلاك وما يصطلح عليه “بالملذات”وداكشي ........ويلا ماصليتيش فلكنيسة داك النهار لي صمتي فيه مادايزش ليك الصيام اليهود في العادة الصوم عندهم رهين بإحياء شي ذكرى ديال شي مناسبة تراجيدية فتاريخ ليهود ،بحيث انه كاينة واحد الطائفة فليهود كيصومو فذكرى ديال كل مأساة وقعت ليهم ،عاد كاين ما يسمى عندهم بعيد الغفران لي كيصومو فيه مساكن شي سبعة وعشرين ساعة ،وكيتفاداو فيه كثرة لهدرا وشي نوعية معينة ديال اللباس ، وفليهودية يقدر يكون الصيام كمبادرة فردانية من اي واحد بغا يصوم فلوقيتة لي بغا باش يتقرب من الله،ماشي شرط زعما تكون بشكل جماعي. وبزاف فيهم كيفضلو يوم السبت تحديدا لي كيسميوه بالمناسبة “شباط”وعندهم يوم مقدس بحال نهار الجمعة عندنا. و الملاحظ هو انه كاين واحد القاسم مشترك كنتجمعو فيه مع گاع الديانات ،هو انه /حنا/ وهما /كاملين كنصومو تقريباً بديك النية ديال باش تحس بالمزاليط زعما ،وباش نتطهرو من لخطايا لي كنظلو نستوكيو فيها على طول السنة،هادشي ايلا جينا نشوفو غنلقاو بلا هو علاش كاع الديانات عندهم الصيام ونقدرو نكونو وهذا وارد جدا تأنسبيرينا كيفما هو الشأن فمعظم الطقوس التعبدية لاخرا ،بحيث انهم طبعا سبقونا هما بقرون وقرون فهادشي ديال التدين ...... غا هو الإختلاف الوحيد لي كاين هو حنا كندّعيو بزاف الخصوصية ،وبلا حنا بوحدنا لي زوينين فلعالم ،والاخرون كلهم غير كيرگعو ،وتا شي حاجة مادايزة ليهم،حيث هما غي كفار ،وغيمشيو اصلا لجنهم ، وحنا غنمشيو لجنة... ثم كاين اختلاف اخر بخصوص الصيام لي عندنا كمسلمين وبحكم كونو مجرد حسب تعبير عصيد كاين بزاف لي غي مبززو على راسو فقط من باب مكره اخاك لا بطلُ ، وحيث هو بمثابة واحد العادة اجتماعية متجذرة كتستمد الشرعية من الدين، فمن غير المقبول بتاتا حسب العرف التمرد عليها ،وبالتالي كيولي بنادم عندنا صايم داك الصيام ديال لحصلة وصافي، ولا في الغالب وهذا واقع ما له من دافع كتلقاه كيصوم غير حيتاش كيشوف الناس صايمين بنية باغا تدي الاجر، وكيخاف هو ليصدق مسكين مقولب فلاخرا ،وگالس عليه ..... 
الصيام را ماشي شي ماركة مسجلة عندنا: الصيام لي عندنا رجعوه شي وحدين عادة قهرية مبززينو على راسهم من باب مكره اخاك لا بطلُ